“Toshkent shahrida yer usti halqa metro liniyasini qurish” loyihasini amalga oshirish chora-tadbirlari toʻgʻrisida
(resolution, 2022-10-18)

Toshkent shahriga asosiy aylanma magistral kirish yoʻllari bilan tutashtirilgan yer usti halqa metro liniyasi qurilishini samarali tashkil etish va shu asosda yoʻlovchilarga transport xizmatini yaxshilash, jamoat transportida yoʻlovchilar oqimini koʻpaytirish, yer usti jamoat shahar transporti va shahar avtomobil yoʻllaridagi tirbandlikni kamaytirish, shuningdek, ekologiya va atrof-muhitni yaxshilashni taʼminlash maqsadida: 1. Toshkent shahar hokimligi, Oʻzbekiston Respublikasi Davlat arxitektura va qurilish qoʻmitasi hamda “Oʻzbekiston temir yoʻllari” AJning 2017 — 2021-yillar davrida Toshkent shahrida yer usti halqa metro liniyasini bosqichma-bosqich qurish loyihasini (keyingi oʻrinlarda — loyiha) amalga oshirish toʻgʻrisidagi taklifi maʼqullansin. 2. Hisob-kitob qiymati 422,3 million AQSH dollariga teng boʻlgan loyihani amalga oshirishni moliyalashtirish manbalari quyidagicha belgilansin: Oʻzbekiston Respublikasi Davlat budjetining 2017-yilda ajratiladigan 97,2 milliard soʻm (13,35 million AQSH dollari ekvivalentidagi) mablagʻlari; 2018 — 2021-yillar davrida Oʻzbekiston Respublikasining har yili tasdiqlanadigan Investitsiya dasturi parametrlarida koʻzda tutiladigan Davlat budjeti mablagʻlari hisobidan 208,45 million AQSH dollari ekvivalentidagi markazlashtirilgan investitsiyalar; Oʻzbekiston Respublikasi Tiklanish va taraqqiyot jamgʻarmasining 140,0 million AQSH dollari miqdoridagi krediti, Oʻzbekiston Respublikasi Tashqi iqtisodiy faoliyat milliy banki tomonidan qayta moliyalashtiriladigan, import uskunalar, materiallar va butlovchi qismlar xarid qilishni, shuningdek pudrat qurilish tashkilotlarini jihozlash uchun maxsus uskunalar va texnika sotib olishni moliyalashtirish uchun ajratiladi. Kredit 15 yil muddatga, shu jumladan 4 yillik imtiyozli davr bilan, yillik 2,25 foiz stavkada, qayta moliyalashtiruvchi bankning 0,25 foiz miqdoridagi marjasini oʻz ichiga olgan holda beriladi; XXR Eksimbankining “Oʻzbekiston temir yoʻllari” AJga 60,5 million AQSH dollarigacha miqdordagi qarz mablagʻlari, Oʻzbekiston Respublikasi Tashqi iqtisodiy faoliyat milliy banki tomonidan qayta moliyalashtiriladigan, import uskunalar, xomashyo, materiallar va butlovchi qismlar xarid qilish, zarurat tugʻilganda xorijiy pudrat tashkilotlarini jalb etgan holda qurilish-montaj ishlarini bajarish va loyihani amalga oshirish doirasidagi boshqa valyuta xarajatlarini moliyalashtirish, shuningdek pudrat qurilish tashkilotlarini jihozlash uchun maxsus uskunalar va texnika sotib olish uchun ajratiladi. Qarz mablagʻlari 20 yil muddatga, shu jumladan 5 yillik imtiyozli davr bilan, yillik 2,25 foiz stavkada, qayta moliyalashtiruvchi bankning 0,25 foiz miqdoridagi marjasini oʻz ichiga olgan holda beriladi. 3. Belgilansinki: “Oʻzbekiston temir yoʻllari” AJ loyihani samarali amalga oshirish, Oʻzbekiston Respublikasi Tiklanish va taraqqiyot jamgʻarmasi mablagʻlari hamda markazlashtirilgan investitsiyalardan maqsadli va samarali foydalanish uchun masʼul ijro etuvchi organ, shuningdek, XXR Eksimbankining qarz mablagʻlari boʻyicha qarz oluvchi hisoblanadi; loyihani amalga oshirish loyihaning texnik-iqtisodiy hisob-kitobini ishlab chiqish bilan bir bosqichli tartibda bajariladi; Toshkent shahrida yer usti halqa metro liniyasini qurish doirasida XXR Eksimbankining qarz mablagʻlari va Oʻzbekiston Respublikasi Tiklanish va taraqqiyot jamgʻarmasining krediti boʻyicha asosiy qarzni toʻlash, foizlar va vositachilik haqini qoplash Oʻzbekiston Respublikasi Davlat budjeti mablagʻlari hisobidan amalga oshiriladi. 4. Oʻzbekiston Respublikasi moliya vaziriga XXR Eksimbankining qayta moliyalashtiriladigan qarz mablagʻlari hamda Oʻzbekiston Respublikasi Tiklanish va taraqqiyot jamgʻarmasining krediti boʻyicha Oʻzbekiston Respublikasi Tashqi iqtisodiy faoliyat milliy bankining XXR Eksimbanki oldidagi va “Oʻzbekiston temir yoʻllari” AJning Oʻzbekiston Respublikasi Tashqi iqtisodiy faoliyat milliy banki oldidagi toʻlov majburiyatlari yuzasidan davlat kafolati berilganligi uchun haq undirilmasdan belgilangan tartibda Oʻzbekiston Respublikasining davlat kafolatini berish vakolati berilsin. 5. Loyihani amalga oshirish doirasida quyidagilar belgilansin: buyurtmachi — “Oʻzbekiston temir yoʻllari” AJ; bosh loyiha tashkiloti — “Boshtransloyiha” AJ; bosh pudratchi tashkilot — “Oʻzbekiston temir yoʻllari” AJning tarkibiy boʻlinmalari. 6. “Oʻzbekiston temir yoʻllari” AJ Oʻzbekiston Respublikasi Prezidentining 2018-yil 8-yanvardagi PQ-3464-son “Oʻzbekiston Respublikasining rivojlanish davlat dasturlarini shakllantirish va amalga oshirish, davlat xaridlarini amalga oshirish doirasida hujjatlarni kompleks ekspertizadan oʻtkazishning samarali tizimini yaratish toʻgʻrisida”gi hamda 2018-yil 20-fevraldagi PQ-3550-son “Loyihaoldi, loyiha, tender hujjatlari va shartnomalarni ekspertizadan oʻtkazish tartibini takomillashtirish chora-tadbirlari toʻgʻrisida”gi qarorlari talablaridan kelib chiqib, loyiha ekspertizadan oʻtkazilgandan soʻng uning texnik-iqtisodiy hisob-kitobini tasdiqlash uchun Oʻzbekiston Respublikasi Vazirlar Mahkamasiga kiritsin. 7. Toshkent shahrida yer usti halqa metro liniyasini loyihalashtirish va qurish masalalari boʻyicha ishchi guruh ilovaga muvofiq tarkibda tuzilsin. Ishchi guruh (A.J. Ramatov) zimmasiga: ilgʻor energiya va resurslarni tejaydigan texnologiyalarni qoʻllashni, shuningdek, loyihalashtirish va qurilish-montaj ishlarini belgilangan muddatlarda bajarishni hisobga olgan holda texnik topshiriqni ishlab chiqish sifatiga alohida eʼtibor qaratib, loyihani amalga oshirish bilan bogʻliq barcha masalalar majmuasining oʻz vaqtida va tezkorlik bilan hal etilishini taʼminlash maqsadida vazirliklar va idoralar faoliyatini muvofiqlashtirish vazifasi yuklansin; 2018-yil 1 oktabrgacha boʻlgan muddatda, yoʻlovchi transportini tashkil etishning ilgʻor xorijiy tajribasini tahlil qilish asosida, Toshkent shahrida istiqbolda yoʻlovchi tashish transport tizimini rivojlantirish konsepsiyasi loyihasini Vazirlar Mahkamasiga kiritish. Ushbu loyihada poytaxtni Toshkent viloyatining ayrim shaharlari bilan bogʻlaydigan muntazam yoʻnalishlarni joriy etish, yoʻlovchilar uchun eng qulay shart-sharoitlar yaratish, metropoliten halqa yoʻlining bekatlarini shahar atrofi va shahar avtobus yoʻnalishlari uchun halqa avtomobil yoʻli boʻylab joylashgan oxirgi bekatlar va avtostansiyalar bilan bogʻlash, shuningdek, shu asosda ularning harakat sxemalarini optimallashtirishni nazarda tutish lozim. 8. Toshkent shahar va Toshkent viloyati hokimliklari loyihani amalga oshirish doirasida mahalliy budjet mablagʻlari hisobidan quyidagilarni taʼminlasinlar: bir oy ichida — zarur obyektlarni qurish uchun yer uchastkalarini ajratish; “Oʻzbekiston temir yoʻllari” AJning soʻrovlariga koʻra — qurilish maydonchalarini boʻshatish, zarur hollarda koʻchalarni yopish, aylanma avtomobil yoʻllari va boshqa obyektlarni qurish; loyihada belgilangan muddatlarda — binolarni buzish, ishlar olib boriladigan hududda yashovchi fuqarolarni koʻchirish; yuridik va jismoniy shaxslarga, fermer xoʻjaliklariga obyektlar qurish uchun yer uchastkalari ajratilishi, binolar buzilishi, daraxtlar kesilishi va fuqarolar koʻchirilishi munosabati bilan yetkazilgan zararlarni qonun hujjatlarida taqiqlanmagan moliyalashtirish manbalarini jalb etgan holda qoplash. Metropolitenning yer usti halqa yoʻli qurilish maydonchalariga tutash hududlarni sugʻorish suv quvurlari tizimi, sugʻorish novlari va tashqi yoritgichlarni hisobga olgan holda obodonlashtirish va koʻkalamzorlashtirish. 9. “Oʻzbekiston temir yoʻllari” AJga, istisno tariqasida, quyidagilarga ruxsat berilsin: 2019-yil 1-yanvarga qadar loyihani amalga oshirishni loyiha-smeta hujjatlarini ishlab chiqish bilan bir vaqtda olib borish; Loyihani amalga oshirish doirasida, zarurat tugʻilganda, harakatlanuvchi tarkib turini va loyiha yechimlarini aniqlash uchun mustaqil yuqori malakali xorijiy ekspertlarni va xorijiy muhandislik kompaniyalarini, shuningdek xorijiy ixtisoslashtirilgan pudrat tashkilotlarini tanlov asosida jalb etish. Bunda, ishonchlilik va xavfsiz foydalanish talablari bajarilishini taʼminlash, loyihani amalga oshirish jarayonini kuzatib borish va texnik nazorat qilish inobatga olinishi lozim; Oʻzbekiston Respublikasi Tiklanish va taraqqiyot jamgʻarmasi, Oʻzbekiston Respublikasi Tashqi iqtisodiy faoliyat milliy banki bilan hamkorlikda, loyihaning texnik-iqtisodiy hisob-kitobi tasdiqlangunga qadar, vakolatli organlarda ekspertizadan oʻtgan import shartnomalari, shuningdek loyihani amalga oshirish doirasida mahalliy pudratchilari va yetkazib beruvchilari bilan tuzilgan shartnomalar boʻyicha moliyalashtirishni yoʻlga qoʻyish; Tender savdolarini oʻtkazmasdan, eng yaxshi takliflarni tanlab olish asosida ishlab chiqaruvchi zavodlar yoki ularning rasmiy dilerlari (distribyutorlari) bilan uskunalar va materiallar, ehtiyot qismlar, butlovchi buyumlar va uzellar yetkazib berish boʻyicha shartnomalar tuzish, import shartnomalari yuzasidan vakolatli organlarda ekspertiza oʻtkazish va yuklab joʻnatishdan oldin majburiy tekshiruvdan oʻtkazish. 10. Oʻzbekiston Respublikasi Axborot texnologiyalari va kommunikatsiyalarini rivojlantirish vazirligi, “Oʻzbekenergo” AJ va “Oʻzbekneftgaz” MXK oʻz mablagʻlari hisobidan, Oʻzbekiston Respublikasi Avtomobil yoʻllari davlat qoʻmitasi Oʻzbekiston Respublikasi Vazirlar Mahkamasi huzuridagi Respublika yoʻl jamgʻarmasi mablagʻlari hisobidan, Toshkent shahri va Toshkent viloyati hokimliklari mahalliy budjet mablagʻlari hisobidan loyihani amalga oshirish doirasida tegishlilik boʻyicha qurilish hududiga toʻgʻri keladigan mavjud muhandislik kommunikatsiyalari va yoʻl-transport infratuzilmasini koʻchirish, shuningdek, muhandislik kommunikatsiyalarini ulash va ularning uzluksiz ishlashini hisobga olgan holda loyiha hujjatlariga muvofiq tegishli avtomobil yoʻllarini qurish ishlarini taʼminlasin. 11. “Oʻzbekiston temir yoʻllari” AJ loyihani amalga oshirish doirasida xarid qilinadigan asbob-uskunalar, texnika, texnologiyalar, butlovchi buyumlar va materiallarning narx koʻrsatkichlari boʻyicha import shartnomalarini belgilangan tartibda ekspertizadan oʻtkazilishini taʼminlasin. 12. Qurilish vazirligi belgilangan tartibda shaharsozlik hujjatlarini davlat ekspertizasidan oʻtkazishni va loyihani amalga oshirish doirasida bajarilgan qurilish-montaj ishlarining sifati ustidan tegishli davlat arxitektura-qurilish nazoratini taʼminlasin. 13. Loyihani amalga oshirish doirasida uning barcha ishtirokchilari 2022-yil 1-yanvargacha quyidagilarni toʻlashdan ozod etilsin: kafolat xizmati koʻrsatish davrida zarur boʻlgan, respublikada ishlab chiqarilmaydigan uskunalar, butlovchi buyumlar, ehtiyot qismlar, materiallar, xom ashyo, texnologik hujjatlar, jihozlar, shuningdek belgilangan tartibda tasdiqlanadigan roʻyxatlar boʻyicha olib kiriladigan, shu jumladan “vaqtincha olib kirish” rejimida kiritiladigan metall prokatiga bojxona toʻlovlari (bojxona yigʻimlari bundan mustasno); tovarlar, ishlar (xizmatlar), shu jumladan Oʻzbekiston Respublikasi norezidentlari tomonidan koʻrsatilgan ishlar (xizmatlar) uchun qoʻshilgan qiymat soligʻi; Vazirlar Mahkamasi huzuridagi Respublika yoʻl jamgʻarmasiga hamda Oʻzbekiston Respublikasi Moliya vazirligi huzuridagi budjetdan tashqari Taʼlim va tibbiyot muassasalarining moddiy-texnika bazasini rivojlantirish jamgʻarmasiga majburiy ajratmalar va yigʻimlar. 14. Oʻzbekiston Respublikasi Davlat soliq qoʻmitasi Davlat bojxona qoʻmitasi bilan birgalikda loyihani amalga oshirish doirasida olib kelinadigan uskunalar, butlovchi buyumlar, ehtiyot qismlar, materiallar, xom ashyo, texnologik hujjatlar, jihozlar, shuningdek, metall prokatidan maqsadli foydalanilishi ustidan qatʼiy nazorat oʻrnatsin. Belgilab qoʻyilsinki, ushbu qarorga muvofiq olib kiriladigan asbob-uskunalar, butlovchi buyumlar, ehtiyot qismlar, materiallar, xomashyo, texnologik hujjatlar, jihozlar, shuningdek, metall prokat maqsadsiz ishlatilgan taqdirda, bojxona imtiyozlari tufayli toʻlanmagan bojxona toʻlovlari summasi qonun hujjatlarida koʻzda tutilgan moliyaviy jazolar qoʻllanilgan holda Oʻzbekiston Respublikasi Davlat budjetiga undiriladi. 15. Belgilansinki, loyihani amalga oshirish doirasida “Oʻzbekiston temir yoʻllari” AJ, uning tarkibiy boʻlinmalari va loyiha ishtirokchilari oʻrtasida begʻaraz asosda beriladigan mol-mulk qoʻshilgan qiymat soligʻi, yuridik shaxslardan olinadigan foyda soligʻi, shuningdek, obodonlashtirish va ijtimoiy infratuzilmani rivojlantirish soligʻi boʻyicha soliq solish obyekti hisoblanmaydi. 16. Oʻzbekiston Respublikasi Iqtisodiyot vazirligi, Avtomobil yoʻllari davlat qoʻmitasi, “Oʻzbekneftgaz” MXK, “Oʻzmetkombinat” AJ va “Oʻzqurilishmateriallari” AJ buyurtmachi tomonidan ish hujjatlari parametrlarini hisobga olgan holda taqdim etiladigan asoslangan hisob-kitoblar asosida toʻgʻridan-toʻgʻri shartnomalar boʻyicha va loyihani amalga oshirish uchun zarur boʻlgan miqdorda: sement, metall prokat va yoʻl bitumini — tartibga solinadigan narxlarda, yonilgʻi-moylash materiallarini esa — shartnomaviy narxlarda ajratilishini va yetkazib berilishini taʼminlasin. 17. “Oʻzbekenergo” AJ Oʻzbekiston Respublikasi Davlat budjetidan ajratiladigan markazlashtirilgan investitsiyalar hisobiga ushbu loyihani amalga oshirish maqsadida metropolitenning yer usti halqa liniyasi tashqi elektr taʼminoti inshootlari va tegishli infratuzilmani qurish hamda foydalanishga topshirishni taʼminlasin. 18. Oʻzbekiston Respublikasi Tashqi ishlar vazirligi “Oʻzbekiston temir yoʻllari” AJning murojaatlariga asosan loyihani amalga oshirishda ishtirok etuvchi xorijiy mutaxassislarga konsullik va boshqa yigʻimlar undirilmagan holda kirish vizalarini rasmiylashtirish ishlarini taʼminlasin. 19. Oʻzbekiston Respublikasi Ichki ishlar vazirligi “Oʻzbekiston temir yoʻllari” AJning murojaatlariga koʻra loyihani amalga oshirishda ishtirok etayotgan xorijiy mutaxassislarga davlat boji undirilmasdan koʻp martalik vizalarni uzaytirish, shuningdek, ularning vaqtincha yashash joyida vaqtinchalik roʻyxatga olish va uning muddatini uzaytirishni taʼminlasin. 20. Oʻzbekiston Respublikasi Bandlik va mehnat munosabatlari vazirligi “Oʻzbekiston temir yoʻllari” AJning murojaatlariga binoan loyihani amalga oshirishda ishtirok etish uchun yuqori malakali xorijiy mutaxassislarni Oʻzbekiston Respublikasiga jalb etishga belgilangan tartibda ruxsatnomalar berish (muddatini uzaytirish), shuningdek, mazkur xorijiy fuqarolarga Oʻzbekiston Respublikasi hududida mehnat faoliyatini amalga oshirish huquqini tasdiqlovchi hujjatlarni berish (muddatini uzaytirish) ishlarini taʼminlasin. 21. Mazkur qarorning ijrosini nazorat qilish Oʻzbekiston Respublikasi Bosh vazirining birinchi oʻrinbosari — “Oʻzbekiston temir yoʻllari” AJ boshqaruvi raisi A.J. Ramatov zimmasiga yuklansin.